ኢትዮጵያ በፈረንጆቹ 2020 ተጨማሪ 12 ሺህ ሜጋ ዋት የኤሌክትሪክ ሃይል ለማምረት አቅዳለች
 ኢትዮጵያ በሁለተኛው የእደገትና ትራንስፎርሜሽን እቅድ የተለያዩ ግድቦችን በመገንባትና የታዳሽ ሃይል ማመንጫ ፕሮጀክቶችን በመተግበር በአውሮፓውያኑ የቀን አቆጣጠር በ2020 ተጨማሪ 12 ሺህ ሜጋ ዋት ኤሌክትሪክ ለማምረት ማቀዷን የኢትዮጵያ ኤሌክትሪክ ሀይል አስታወቀ።የኢትዮጵያ ኤሌክትሪክ ሀይል ዋና ስራ አስፋጻሚ ኢንጂነር አዜብ አስናቀ ለሬውተርስ እንደተናገሩት፥ ሀገሪቱ የአፍሪካ ቀዳሚዋ የኤሌክትሪክ ሃይል አቅራቢ የመሆን እቅዷን ለማሳካት ነው በቀጣዮቹ አምስት አመታት የተለያዩ ግዙፍ ፕሮጀክቶች ግንባታን የምታከናውነው።በመጀመሪያው ዙር የእድገትና ትራንስፎርሜሽን እቅዱ(GTP 1) የተጀመሩት የታላቁ ህዳሴ ግድብ እና የግልገል ጊቤ 3 የኤሌክትሪክ ሃይል ማመንጫ ፕሮጀክቶች የሀገሪቱን ሀይል የማመንጨት አቅም ከ2 ሺህ 400 ሜጋ ዋት ወደ 10 ሺህ ሜጋ ዋት ከፍ እንደሚያደርጉትም ነው ስራ አስፈፃሚዋ የጠቀሱት።በመጪው መስከረም በህዝብ ተወካዮች ምክር ቤት እንደሚፀድቅ በሚጠበቀው ሁለተኛው ዙር የእድገትና ትራንሰፎርሜሽን እቅድም ኢትዮጵያ በአዳዲስ ፕሮጀክቶች 12 ሺህ ሜጋ ዋት የኤሌክትሪክ ሃይል ለማምረት አቅዳለች ነው ያሉት።የፀሃይ ሀይል፣ የነፋስ እና የእንፋሎት ሃይል ማመንጫ ፕሮጀክቶችም የእቅዱ አካል ናቸው ብለዋል።ለእነዚህ ፕሮጀክቶች የሚያስፈልገው ወጪ ግማሽ ያህሉ በኢትዮጵያ መንግስት ቀሪው 50 በመቶ ደግሞ ከተለያዩ ምንጮች እንዲሸፈኑ ለማድረግ እንደታሰበም ተናግረዋል።ኢትዮጵያ ለያዘችው የሃይል ልማት እቅድ እስከ 25 ቢሊየን የአሜሪካ ዶላር እንደሚያስፈልግም ነው ያስተወቁት።ኢትዮጵያ ከአራት ዓመት በፊት የኤሌክትሪክ ሀይል ሽፋኗን 20 ሺህ ሜጋ ዋት የሚያደርሱ ፕሮጀክቶችን ለመጀመር ማቀዷን ይፋ ማድረጓ የሚታወስ ነው።በመጀመሪያው ዙር የእቅድ ዘመን የተከናወኑ እና በቀጣይ በሁለተኛው የእድገትና የትራንስፎርሜሽን እቅድ ወደ ትግበራ የሚገቡ ፕሮጀክቶች ሀገሪቱን በሃይል ዘርፍ ከአፍሪካ ቁንጮ እንደሚያደርጋት ነው ሬውተርስ የዘገበው።በ2ኛው የእቅድ ዘመን የሚገነቡት ግዙፍ ፕሮጀክቶች ሀገሪቱ ወደ ሰሜንና ደቡብ አፍሪካ ሀገራት ሃይል መላክ ያስችሏታል።ኢትዮጵያ ለጎረቤቶቿ ሱዳን፣ ኬንያ እና ጂቡቲ ኤሌክትሪክ እየሸጠች ነው።ለደቡብ ሱዳን፣ ታንዛንያ እና ሩዋንዳም የኤሌክትሪክ ሃይል ለመሸጥ የመግባቢያ ሰነድ ተፈራርማለች።የዘርፉ ባለሙያዎች ኢትዮጵያ ከውሃ ሃይል ከ45 ሺህ ሜጋ ዋት በላይ ኤሌክትሪክ የማምረት አቅም እንዳላት ይናገራሉ።(ኤፍ.ቢ.ሲ)